  Виталий Пронин Гурт удысъя управлениен кивалтӥсез хозяйствоосын ужасьёс гажаны кулэ. Сотэк уз кылзӥське. Тае ӟеч тодэ Дэри ёросысь удмурт воргорон Валериан Никитин. Одӥг ужан нуналмес ми соин артэ ортчытӥм. В. Никитин (куинетӥез) Дэри ёросысь Азин нимо хозяйствоысь ужасьёсын.  Вераськыны быгатон - Мон 7 час 30 минутэ уж дорын луисько ни. Соку ик лыктэ, - вакчияк шуиз Валериан Арсентьевич.Дэри ёросысь гурт удысъя управлениын вуыкум гуж вазе ни вал. Кивалтӥсьты лек луылэ-а шуыса юамелы специалистъёс мыньпотӥзы но вакчияк веразы: адямиез валась со.- Кулэ дыръяз тышкаськисько. Озьы ке но котькудӥз лыктэ, ӟечбуръяське, вераське. Ас вакытаз Кун Кенешысь депутат но вал бере, шаерамы монэ тодӥсьёс трос. Одӥг ласянь, та ужаны юрттэ, - шуэ Валериан Никитин.Гурт удысъя управление хозяйствоосты эскерыны, соосты мар ке понна кыл кутытыны уг быгаты. Со быгатэ индылыны-валэктыны гинэ. Вераськыны быгатэм бордысь потэ ни, кылзӥськоз-а эштос тӧро.- Ёросын 22 хозяйство, ваньзэсты син шорын возёно, котькудӥзлэсь ляб палъёссэ тодоно, могӟетъёсты палэнтыны юрттоно, - шуэ Валериан Арсентьевич. - Туннэ нуналлы ёросын лябӟем хозяйствоос - «Заря» но «Леон». Пудо йырзэс кулэсто. Таосын кивалтыны ас вакытаз лыктӥзы ужбергатӥсьёс, хозяйствоослэн соку пунэмъёссы бадӟымесь вал. Озьы «Заряе» 3 колхоз пыриз, пумен 1-ез гинэ кылиз на. «Леонэ» озьы ик 3 колхоз сётэмын вал, 1-ез ӧвӧл ни. Управлениен кивалтӥсе монэ юнматыкузы, соос быремын ни вал. Али уж нуиськомы, воксё медаз куашкалэ шуыса.Соин но Валериан Никитин нуналлы быдэ сямен тырше ёросысь кудаз ке хозяйствое одно ик потаны. Гуртоосын кенеше, хозяйствоысь ужасьёсын пумиськылэ.   Ужасьёсын вераськиськод ке, мылкыдзы ик ӝутӥське, шуэ. Куддыр кивалтӥсьёссы аслэсьтыз ик юало: кыӵе лушкем кыл вераськод калыклы, ӟечгес ужаны мед кутскозы шуыса. Соин но Валериан Арсентьевич уггес яраты кузь кыстӥськись совещаниосты. Нош арня џоже соос  тачак люкасько. Никитин ёрос йырлэн воштӥсез но бере, югдурез котыр ласянь тодыны тырше.- Ёрос йыр Андрей Коняшин кытчы ке кошкыку, ӵемысь приём нуоно луэ, - вера В. Никитин. - Удмуртъёс лыктӥзы шуыса, адӟисько ке, соку ик удмурт кылын вазисько. Дотово шумпото! Номырин юрттыны уг быгатӥськы шуисько ке но, вазё: удмурт сямен вераны быгатэмысьтыд сюлэммы каньыл луыса, бертӥськомы ни.  Шуг-секытъёсты лыдъян - Кыӵе хозяйствое туннэ потаны малпаськоды? - юасько.- Нырысь ик «Путь Ильичае» вуылоно. Отын шуг-секытъёссы кылдэмын.Нялтас вераса, Валериан Никитин ачиз 17 ар ӵоже «Путь Ильича» хозяйствоын предын ужамын. Верамезъя, улоназ со самой секыт аръёсыз. Хозяйствоез утьыны быгатэм сяна, сое ӟеч выжыысь пудо вордонъя племзавод кариз. Бусыоссы пичиесь, пудо вордонэн вырыса, хозяйство ыштонъёс медаз адӟы шуыса, Валериан Арсентьевич сюлмаськемен, колхозын кутскизы йӧл сиёнъёс лэсьтыны. Нырысь флягаосын вӧй шукко вал ай. Табере быдэс цех ужа, йӧлзэс дунъясьёс быдэс шаерамы трос.Якшуре нуназе котыр вуим. Хозяйствоен  кивалтӥсь Пётр Чувашев соку ик шуг-секытъёсыз сярысь вераны ӧдъяз:- Ог 400 гектар бусыосмы чугун сюрес сьӧрын. Со вань бусыосмы пӧлысь ог куиньмос люкетэз. Азьло аръёсы Воткинскысь машина лэсьтонъя комплекслы чугун сюрес кулэ вал. Табере со вылтӥ Дэри ёросысь «Восточный» парсь вордонъя комплексэ комбикорм нулло. Азьло чугун сюрес  вамен ик бусые потаськомы вал, табере парсь вордӥсьёс сое асьсэлэн каро, вылтӥз эн ветлэ, шуо. Техникаен медаз поталэ шуыса, кортъёс шуккиллям ни. Отӥ потоно ке, бусыозь 5 иськем гинэ люкаське. Котыр сюрес но вань, но отћ бусыозь 25 иськем. Линия вылтӥ потан сюрес лэсьтэ, шуо. Куронъёсъя сигнализациен переезд лэсьтоно ке, хозяйстволы туж дуно усёз. 400 гектарлэсь куштӥськыны но мукет азьысь музъем утчаны капчигес.Таиз пумысен кивал-тӥсьёс ёрос йырлы вазиськон сярысь кенешизы. Югдурысь дэмен но кенешыса гинэ потыны луоз. Макем юнгес хозяйство, сокем секытгес улыны, шуэ Пётр Чувашев.- Верад ке, уз оске. 216 йырлы чакласа, ферма лэсьтӥм. Быдӟалаез 1 сюрс 700 квадрат метр. 1 сюрс 500 квадрат метрлэсь объект бадӟымгес луэ ке, сое эскере Удмуртиысь Госстройнадзоръя инспекция. Чакламзылэн пумыз ӧвӧл, культурая дворец пуктӥськомы кожало, лэся. Вань куронъёсъя гид ӝутӥмы, корт гумыослы гинэ но сертификат басьтӥмы. Ялан маке шедьто. Али вуамы бромез, пе, тросгес. Асьмеос быдэс Якшур гуртэн со вуэз ик юиськомы, нош скаллы уг тупа, шуо. Гидэз усьтыны уг лэзё. Скалъёсты пыртэммы уг луы. Таин сэрен субсидия но басьтэммы уг луы - пуктӥськем понна 10 миллион манет берыктӥськыны кулэ вал. Сыӵе ик корпус 2009-тӥ арын пуктӥмы вал, ву но таӵе ик лэзимы. Соизъя нокыӵе шуг-секытъёс ӧз кылдэ. Туэ эшшо одӥг объект борды кутскимы. Али ик кышкасько. Ярано коть, уждун сётыны, техника басьтыны быгатӥськом.Котьма ке но Пётр Чувашев вуоно арын 100 скал басьтыны малпа на.  Жадёнэз вунэтон Капчи югдур ӧвӧл Азин нимо хозяйствоын но. Кивалтӥсез Василий Данилов ас вакытаз кошкыны но малпа вал, но Валериан Арсентьевич буйгатыны быгатӥз. Ма, жадёд но. Василий Данилов кӧня ке ар ӵоже ни судысь уг поталля. Кузётэм музъемъёсты-пайёсты хозяйстволы берыктонэн выре. Со сяна, пайёс понна риэлторъёсын нюръяське. Соос уго сюрес дурысь, ферма котырысь тужгес умой кесэгъёсты калыклэсь басьто. Озьы бусыосты кесяло, вылтӥз техникаез пыраны уг лэзё. Ӝоген фермае но вуыны уз луы ни. Ог 400 гектар перекупщикъёс кие кошкиз ни. Азьланяз но тазьы ик луиз ке, ӝоген пудо сиён дасяны нокытысь луоз.- Судысь потӥськод но, быдэс нуналлы мылкыд куашка, - шуэ Василий Степанович. - Ярано коть, вераськыса-вераськыса уноез гуртоос югдурез валаны кутскизы, пайёссэс хозяйстволы сётыны ӧдъязы. Валасьтэмез соку ик дун юа, риэлторъёс уногес ӵекто, шуэ. Учкисько риэлторъёсын басьтэм но аналтэм пайёс шоры но, сюлэмы вандӥське. Эх, ми ведь табере выль ферма но пуктыны быгатысалмы ни - музъем ӧвӧл! Нош кыӵе потэ хозяйствоез утем! 220 ужасез ураме уд кельты. 3 сюрс 300 йыр сюро таза пудоез но вандыны жаль. Али дасяськиськом тулыслы. Кидыс басьяськом. Трос аръем турынъёс, люцерна басьтоно. Сотэк пудоез сюдыны уд вормы. Техникамес выльдом. Валериан Арсентьевич коть мылкыдэз бурдъя ай.Аслыз но Валериан Никитинлы, гуртъёсы потаса, каньылгес луэ. Кабинетын пукыса, бумагаосын вырыса, сюлэм сэректэ, пе. Кыӵе ке хозяйстволы юрттыны луэ ке, солэсь бадӟым шумпотон ӧвӧл ни, шуэ.Елена Сараматова    